Jani Nyman

 
Jani Nyman (s. 30. heinäkuuta 2004 Valkeakoski) on suomalainen jääkiekkoilija, joka pelaa NHL-seura Seattle Krakenissa. Hän on pelipaikaltaan oikea laitahyökkääjä.
Ura.
Seuraura.
Nyman on Valkeakosken Kiekko-Ahman kasvatti. Hän siirtyi sieltä Tampereen Ilveksen nuorempaan C-juniorijoukkueeseen. Kaudella 2018–2019 Nyman voitti C-nuorten SM-karsinnoissa joukkueen sisäisen pistepörssin tehtyään 22 maalia ja 46 tehopistettä. Pudotuspeleissä hän oli neljällä maalillaan Ilveksen paras maalintekijä; hän jakoi myös joukkueen sisäisen pistepörssin voiton Julius Ikosen kanssa. Kaudella 2020–2021 hän jakoi 10 maalillaan Ilveksen U20-joukkueen sisäisen maalipörssin toisen sijan Nikolai Hakalan kanssa edellään Verneri Metsänen sekä sijoittui 23 tehopisteellään sisäisessä pistepörssissä kolmanneksi.
Toukokuussa 2021 Nyman teki Ilveksen kanssa 2+1-vuotisen SM-liigasopimuksen. Hän pelasi kauden 2021–2022 suurimmaksi osaksi lainalla Mestis-joukkue Kooveessa, jossa Nyman pelasi tulokaskautensa aikana 34 runkosarjaottelua tehden 18 maalia ja 35 tehopistettä. Hän oli joukkueen paras pistemies ja maalintekijä. Nyman jakoi myös Kooveen sisäisen syöttöpörssin voiton Eppu Varjamon kanssa. Hän jakoi myös koko Mestiksen ylivoimamaalipörssin voiton Peliittojen Juuso Heikkilän kanssa kuudella osumallaan. Nyman valittiin sekä sarjan marraskuun että maaliskuun kuukauden tulokkaaksi. Hän teki Ilveksessä liigadebyyttinsä vain 17-vuotiaana 16. lokakuuta 2021 vieraissa Helsingin IFK:ta vastaan. Nymanille avautui paikka Ilveksen kokoonpanosta Balázs Sebőkin loukkaantumisen myötä. Hänet merkittiin joukkueen nelosketjun vasempaan laitaan Joni Ikosen ja Joonas Odenin viereen. Nyman sai ottelussa jääaikaa 10.23 minuuttia. Hän sai myös syöttöpisteen Matias Mäntykiven tekemään maaliin. Nyman pelasi kauden aikana SM-liigassa kymmenen runkosarjaottelua.
Seattle Kraken varasi Nymanin toisella kierroksella 49. pelaajana . Hän teki Ilveksessä SM-liigauransa avausmaalin kauden 2022–2023 neljännellä kierroksella ja toisessa ottelussaan 21. syyskuuta 2022 vieraissa Porin Ässiä vastaan. Ottelu eteni voittomaalikilpailuun, jossa Nyman onnistui ainoana pelaajana maalinteossa lopulta kuudennessa parissa. Hänen osumansa ratkaisi Ilvekselle 3–2-voiton. Ville Uusitalo valitsi Nymanin ottelun alumnien tähtien kolmostähdeksi. Kaikkiaan Nyman teki varsinaisen tulokaskautensa aikana 29 runkosarjaottelussa 10 maalia ja 14 tehopistettä, ja kuudessa pudotuspeliottelussa yhden syöttöpisteen. Tammikuun 2023 lopulla hän joutui yli kuukaudeksi sivuun loukkaantumisen vuoksi. Nyman palasi kaukaloihin maaliskuussa. Hän voitti kauden päätteeksi SM-pronssia. Marraskuussa 2022 Ilves käytti Nymanin sopimuksessa olleen option kaudesta 2023–2024.
Kesäkuussa 2023 Nyman teki kolmivuotisen NHL-tulokassopimuksen Seattle Krakenin kanssa. Hänen sopimuksensa vuotuinen arvo oli 950 000 dollaria. Nymanin sopimukseen sisältyi myös 95 000 dollarin allekirjoitusbonus. Heinäkuussa seura tiedotti lainaavansa hänet vielä Ilvekseen kaudeksi 2023–2024. Nyman teki liigauransa ensimmäisen kypärätempun 18. marraskuuta 2023 SaiPaa vastaan. Hänen kolmas osumansa syntyi ylivoimalla ja se jäi Ilveksen 5–2-voittoon päättyneen ottelun voittomaaliksi. Semi Pekki valitsi Nymanin ottelun Alumnien tähtien ykköstähdeksi. Nyman teki lopullisen läpimurron SM-liigassa. Hän sijoittui 26 osumallaan koko liigan maalipörssissä toiseksi edellään vain Kärppien Teemu Turunen. Kaikkiaan Nyman teki 43 tehopistettä 48 runkosarjaottelussa, joilla hän oli SM-liigan tehokkain U20-ikäinen pelaaja. Ilveksen kauden päätyttyä puolivälieriin, Nyman siirtyi AHL:ään Seattle Krakenin farmijoukkueeseen Coachella Valley Firebirdsiin. Hän teki ensimmäisen AHL-maalinsa toisessa ottelussaan San Diego Gullsia vastaan.
Kaudella 2024–2025 hän jatkoi AHL:ssä. Hän johti tulokkaiden maalipörssiä 26 maalillaan, kun maaliskuussa 2025 hänet nostettiin Krakenin vahvuuteen. Hän teki NHL-debyyttinsä kotiottelussa Montreal Canadiensia vastaan 12. maaliskuuta 2025, ja onnistui heti maalinteossa. Kaikkiaan hän pelasi 12 NHL-ottelua tehden kuusi tehopistettä, kunnes huhtikuussa hänet lähetettiin takaisin AHL:ään. Siellä Nyman teki 58 runkosarjaottelussa 28 maalia ja 44 tehopistettä. Pudotuspeleissä hän teki kuudessa ottelussa vain yhden syöttöpisteen. Ennen kautta NHL-kautta pelatulla harjoituskaudella Nyman teki kuudessa ottelussa neljä maalia, joilla hän oli Krakenin paras maalintekijä. Hän lunasti paikan Krakenin NHL-miehistöstä kauden alkaessa.
Maajoukkueura.
Nyman pelasi alle 20-vuotiaiden MM-kilpailuissa vuosina 2023 ja 2024, joista jälkimmäisessä turnauksessa Nyman toimi Suomen varakapteenina. Hänet valittiin Tšekkiä vastaan pelatun puolivälieräottelun päätteeksi joukkueensa ottelun parhaaksi pelaajaksi.
Nyman pelasi myös pelasi alle 18-vuotiaiden MM-kilpailuissa vuonna 2022, jolloin hän voitti pronssia. Nyman pelasi myös alle 18-vuotiaiden Hlinka Gretzky Cupissa vuonna 2021, jolloin hän jakoi tehoilla 3+3=6 Suomen sisäisen pistepörssin voiton Joakim Kemellin, Topi Rönnin ja Kasper Kulonummen kanssa. Nyman edusti alle 18-vuotiaiden maajoukkuetta myös Euroopan nuorten olympiafestivaaleilla vuonna 2021, jolloin hän voitti kultaa.
Nyman edusti myös alle 16-vuotiaiden maajoukkuetta Sveitsin Lausannessa järjestetyissä nuorten olympiakisoissa vuonna 2020. Yhteensä hän on pelannut 35 nuorten ja 34 poikien maaottelua.
Pelityyli.
"EP Rinksiden" suomenkielisten sivujen päätoimittaja Lassi Alasen mukaan Nyman on isokokoinen ja erittäin taitava laituri, joka on profiloitunut maalintekijäksi. Alasen mukaan hän on erittäin hyvä laukoja ja pystyy yllättämään maalivahteja kauempaakin tarkoilla rannelaukauksilla. Nyman on myös taitava käsistään ja pystyy oivaltaviin ratkaiseviin syöttöihin hyökkäysalueella. Alasen mukaan hänen luistelussaan on kuitenkin puutteita, mikä on vaikuttanut negatiivisesti Nymanin hyödyllisyyteen esimerkiksi transitioissa. Alasen mukaan hänellä on myös kiekottomassa pelaamisessa vielä paljon tekemistä erityisesti puolustus- ja keskialueella, jossa Nyman syyllistyy usein liialliseen kiekon tuijottamiseen.
Nyman on kertonut seuranneensa paljon Mikko Rantasta, johon häntä on myös verrattu. Nymania on verrattu myös Patrik Laineeseen erityisesti hänen laukauksensa myötä.
Muuta.
Nymanin isoveljet Niko ja Toni ovat pelanneet myös jääkiekkoa. Niko pelasi maalivahtina A-junioriksi asti ja Toni pelasi hyökkääjänä U22-joukkueeseen asti.
Jani Nyman harrasti lapsena myös jalkapalloa FC Hakassa.